Rosey Pool s-a născut și a crescut într-o familie de evrei nereligioși din Amsterdam. În 1920 a participat la diferite mișcări de tineret printre care Arbeiders Jeugd Centrale (AJC) și Clubul Studenților Social-Democrați (SDSC). În 1927 a fost unul dintre fondatorii Cercului Artiștilor Socialiști (SKK). În august 1927, la scurt timp după ce s-a logodit cu juristul berlinez și ulterior senatorul hamburghez Gerhard Kramer (1904-1973), Pool s-a mutat la Berlin. Acolo a studiat literatura engleză la Friedrich-Wilhelms-Universität (cunoscută în prezent ca Universitatea Humboldt). Ea a scris o teză despre "Poezia negrilor din america", dar nu a reușit să o finalizeze din cauza măsurilor antievreiești luate de naziști. În 1935 Kramer și Pool au divorțat. Aflată la Berlin, Pool i-a ajutat pe evreii germani să fugă în Țările de Jos, oferindu-le adrese unde puteau găsi adăpost. În ianuarie 1939, la scurt timp după Noaptea de cristal, Pool s-a întors la Amsterdam.